АҞӘА, цәыббра 3 - Sputnik. Аԥснытәи Аҳәынҭқарратә университет актәи акурс астудентцәа рҵара иалагоит цәыббра 6 азы, егьырҭ акурсқәа – цәыббра 15 азы. Абри атәы аанацҳауеит ауниверситет асаит.
Аԥшьашаҽны имҩаԥысит ААУ аректорат аилатәара. Ирылацәажәан адкыларатә ԥышәарақәа рылҵшәақәа.
Аԥсны иҟоу аепидемиологиатә ҭагылазаашьа инамаданы асанитартә-епидемиологиатә нормақәа рықәныҟәара рӷәӷәоуп.
Астудентцәеи арҵаҩцәеи асабрадақәа ныҟәыргалароуп, арзҩыдарақәа рхы иадырхәалароуп, асоциалтә дистанциа азгәарҭалароуп.
ААУ ахыбрақәеи аҵакыреи мышқәак раԥхьа арзҩыдара иахыжьын Аԥсныҟа иааны иҟаз арадиациатәи, ахимиатәи, абиологиатәи хьчаразы урыстәылатәи арратә ҟәша аусмҩаԥгатәқәа рыла.